Perjantai: Perjantai-dokkari: Luokkasota. Nyt.

Sipilän hallituksen ohjelma on luokkasodan julistus. Työväenluokan vastaus voisi olla poliitikan suunnan muuttava yleislakko. Näin sanovat ammattiyhdistysaktiivit ja Liitto X-blogistit Mira-Veera Auer ja Joonas Tuomivaara.

Hakaniemen tori harmaana maanantaiaamuna. Sataa räntää.

Kourallinen ihmisiä on kokoontunut soppatykin kylkeen. Höyryävä hernerokka tekee kauppansa. Banderolleja levitetään. Puheet kaikuvat kovaäänisistä.

Mira-Veera Auer vannoo, että hän tekee kaikkensa, ettei kaavailtua yhteiskuntasopimusta solmita. Joonas Tuomivaara muistuttaa, että SAK:n tehtävänä ei ole heikentää työehtoja, vaan puolustaa koko työväenluokkaa.

Mira-Vera ja Joonas ovat ammattiliitto PAM:in aktiiveja ja Liitto X:n blogisteja. Liitto X:n kirjoittajat vaativat ay-liikkeeltä kovia otteita. Hallitus pitää kaataa, oikeiston aloittamaan luokkasotaan pitää vastata ja politiikan suunta pitää muuttaa yleislakolla.

– Mä en siedä epäoikeudenmukaisuutta, sanoo Mira-Veera.

– Ahneus on asia, joka saa mut raivostuun, sanoo puolestaan Joonas.

"Joukkovoima!"

Hakaniemen tori saman viikon lauantaina. Tori kylpee kevätauringossa.

– Joukkovoima, joukkovoima, huutavat tuhannet mielenosoittajat Mira-Veeran johdolla.

– Me pysäytettiin tänään 8 000 ihmisen voimalla Helsinki noin vartiksi, julistaa Joonas puhujalavalta.

– Eiks niin, että me pystytään pysäyttämään Suomi myös pidemmäksi aikaa?

Väkijoukko huutaa. Vastaus on myöntävä.